Kruietee is ’n drankie wat gemaak word deur kruie, speserye of ander plantmateriaal in warm water te laat trek en bevat gewoonlik nie kafeïen nie. Dit word onderskei van ware tee (swart-, groen-, wit-, geel-, woeloengtee ens.) wat berei word van die teeplant, Camellia sinensis, sowel as van kafeïenvrye tee, waarvan die kafeïen verwyder is. Soos gewone tee kan kruietee warm of koud voorgesit word. Kruietee word van die begin van die geskiedenis af genuttig, soos in Antieke Egipte en China. Omdat kruietee van enige plant gemaak kan word, ook plante wat as giftig beskou word, moet seker gemaak word van die bestanddele voordat dit gedrink word. Die meeste kruietees wat in winkels verkoop word, is veilig, maar medisinale tees kan kruie bevat wat onveilig is. Die spesifieke plante kan ook verskillende uitwerkings op verskillende mense hê. Van die tees waaroor kommer bestaan, is van: Smeerwortel, wat alkaloïede bevat wat lewerskade kan veroorsaak met langdurige gebruik; Lobelia, wat gifstowwe soortgelyk aan nikotien bevat. In Egipte is kruietees soos hibiskustee (karkade) baie gewild.